May Britt Vihovde (Venstre), 2004-11-26:
Samarbeidsregjeringa gjer to viktige grep i forslaget til statsbudsjett for 2005: 1. redusert skatt på inntekt og auka skatt på forbruk2. lik skatt på arbeids- og kapitalinntekter og dermed ei fjerning av delingsmodellen Begge er viktige Venstre-gjennomslag. Venstre vil ha ein flatare skatt og eit meir effektivt, enklare og meir miljøvennleg skattesystem. Venstre ønskjer likevel ikkje ei generell avgifts- og skatteskjerping. Difor er Venstre tilfreds med at ein auke på 1 pst. i momsen blir brukt til å gi skattelette for dei med lågast inntekt gjennom auka minstefrådrag og frikortsgrense og til ein lågare toppskatt. I Samarbeidsregjeringa si skattereform er det to skattemessige prinsipp som står sentralt: 1. redusert marginalskatt2. like inntekter må skattleggjast likt Lågare marginalskatt er særs viktig for dei med låge inntekter og dei som jobbar deltid. I praksis inneber ein lågare marginalskatt at ein sit igjen med meir etter skatt på den siste krona ein tener. Med andre ord gir lågare marginalskatt klare incentiv til auka arbeidsinnsats, og samtidig gjer ein det enklare å arbeida seg ut av t.d. eit økonomisk uføre. Gjennom å auka satsen for minstefrådraget og å heva den øvre grensa reduserer vi marginalskatten for dei med låge og middels inntekter. Med forslaget frå Regjeringa fekk 325 000 nordmenn med arbeidsinntekt på mellom 100 000 og 200 000 kr skattelette. Mange deltidstilsette får no eit sterkare incentiv til å jobba ekstra. For elevar og studentar er frikortet viktig. Det er difor gledeleg at vi har fått gjennomslag for å auka frikortgrensa til 30 000 kr. Den største urettferda i dagens skattesystem er forskjellsbehandlinga når det gjeld skattlegging av kapital og arbeidsinntekter. I eit rettferdig skattesystem må like inntekter skattleggjast likt, uavhengig av korleis vi tener dei. Denne urettferda manifesterer seg i delingsmodellen. Venstre har kjempa mot delingsmodellen i tolv år, frå den dagen han blei innført, og i dag blir delingsmodellen fjerna. Dette ser vi på som ein stor siger. Når Regjeringa no foreslår å senka toppskattesatsane, må dette grepet sjåast i samanheng med innføringa av aksjonærmodellen. Ved å senka toppskattesatsane og auka marginalskatten på høge utbytte til privat forbruk vil ein langt på veg oppnå målet om ei likare skattlegging. Vanlege folk i fullt arbeid, med heilt ordinære inntekter, skal ikkje betala toppskatt. Snittinntekta for heiltidstilsette i Noreg ligg i dag på 355 000 kr, og då seier det seg sjølv at eit innslagspunkt på 354 300 kr er urimeleg. Venstre er tilfreds med at Samarbeidsregjeringa har fått gjennomslag for å auka innslagspunktet til 381 000 kr, og eg vil understreka at i den tida Samarbeidsregjeringa har regjert, har heile 235 000 nordmenn med vanleg inntekt betalt mindre toppskatt. Eg er glad for at Arbeidarpartiet støttar innføringa av aksjonærmodellen, men representanten Nordtun reagerte på at statsråd Sponheim i går sa at det var takk vera avtalen med Framstegspartiet at delingsmodellen blir fjerna. Han har rett på eitt punkt. Arbeidarpartiet støttar innføringa av denne aksjonærmodellen, men Arbeidarpartiet støttar ikkje å redusera skatt på vanlege inntekter. Arbeidarpartiet opnar for at dei rike, som kan gjera om inntekta si til kapital, skal få betala mindre til fellesskapet enn dei som ikkje har den moglegheita. Difor har statsråd Sponheim rett i det han sa, at Arbeidarpartiet støttar fjerning av delingsmodellen, men dei set ikkje i verk dei tiltaka som skal til for at dette skal skje. Det er positivt at den enkelte byggjer opp formue, og dette gir tryggleik for den enkelte og gjer det mogleg å byggja opp kapital som kan setjast inn i produktiv verksemd. Skattesystemet skal medverka til gode rammevilkår for privat eigarskap og stimulera til nyskaping og investeringar. Den særnorske formuesskatten har fleire alvorlege svakheiter som ikkje er i samsvar med denne målsetjinga, samstundes som han forfordeler enkelte formuesobjekt framføre andre. Venstre er tilfreds med at vi no har fått gjennomslag for fjerninga av fordelsskattlegging av eigen bustad. Vi ønskjer ikkje at heimen skal vera eit skatteobjekt. Vi er fornøgde med at Regjeringa i vår la fram ei skattereform som gir lågare marginalskatt til folk flest, fjernar delingsmodellen, aukar botnfrådraget, sikrar at det ikkje blir betalt toppskatt av vanlege inntekter, innfører utbytteskatt på høge utbytte til privat forbruk, fjernar fordelsskattlegginga på eigen bustad og har ein avviklingsplan for den særnorske formuesskatten.